**Informatīvais ziņojums**

**“Par 2019.gada 3.aprīļa neformālajā Eiropas Savienības Konkurētspējas ministru padomes (pētniecības) sanāksmē izskatāmajiem jautājumiem”**

2019.gada 3.aprīlī Bukarestē (Rumānijā) notiks neformālā Eiropas Savienības (turpmāk – ES) Konkurētspējas ministru padomes sanāksme. Rumānijas prezidentūras neformālās ES Konkurētspējas ministru padomes sanāksmē plānotas divas atsevišķas sesijas – viedokļu apmaiņa par izcilības stiprināšanu un izplatīšanu, tostarp veicinot plašāku līdzdalību visā ES un viedokļu apmaiņa par Eiropas stratēģiskā ietvara attīstību sadarbībai pētniecībā un inovācijās Melnās jūras reģionā.

**Rīta sesija – viedokļu apmaiņa par izcilības stiprināšanu un izplatīšanu, tostarp veicinot plašāku līdzdalību visā ES**

Rumānijas prezidentūra atzīst, ka pētniecības un inovācijas plaisa starp dažādiem ES reģioniem paliek aizvien lielāks izaicinājums Eiropai un tā risināšanai vairāk pūļu būtu jāvelta nacionālā, reģionālā un ES līmenī. Ņemot vērā, ka šī realitāte rada problēmas gan ES dalībvalstīm, gan visai ES, neļaujot sasniegt pilnu pētniecības un inovāciju potenciālu, ir nepieciešama atbilstošu instrumentu izstrāde, lai nodrošinātu iekļaujošu un tai pašā laikā uz nākotni vērsta pieeju pētniecības un inovāciju attīstībai ES.

Nozīmīga Rumānijas prezidentūras prioritāte ir sekmēt Eiropas iniciatīvas, kas palīdz samazināt pētniecības un inovāciju snieguma atšķirības starp ES dalībvalstīm. Šis mērķis var tikt sasniegts ar dalības paplašināšanu un dalīšanos ar zinātnisko izcilību, lai veidotu pētnieku kritisko masu un nodrošinātu pietiekamu pētniecības, attīstības un inovāciju aktivitāšu līmeni visās ES dalībvalstīs.

Iemiesojot izcilības principu, ir svarīgi identificēt tos pasākumus un instrumentus, kas var palīdzēt mazināt pētniecības un inovācijas atšķirības Eiropas līmenī un veicināt sinerģijas ar struktūrfondiem un citiem finanšu resursiem.

Ņemot vērā labo progresu, kas tika sasniegts š.g. 19.marta starpinstitucionālajās sarunās (trialogs), Rumānijas prezidentūra ir pilnvarota turpināt veicināt godīgu, pieejamu, pārredzamu un efektīvu pēc 2020.gada pētniecības un inovācijas ietvaru visā Eiropas Pētniecības telpā, atverot noslēgtos tīklus un vienkāršojot pieeju jauniem dalībniekiem Apvārsnis Eiropa programmā.

**Diskusijas jautājums:**

Rumānijas prezidentūra neformālajā pētniecības ministru sanāksmē aicina ministrus izteikties par šādu jautājumu:

*Kādā pakāpē Jūs uzskatāt, ka piedāvātie pasākumi var efektīvi risināt ES izaicinājumu?*

**Latvijas pozīcija**

Latvija novērtē panākto kompromisu attiecībā uz dalības paplašināšanās budžetu 3,3% apmērā no Apvārsnis Eiropa programmas kopējā budžeta, kas ir pieņemams finansējuma apmērs, lai nodrošinātu būtiskāku ieguldījumu pētniecības un inovāciju plaisas samazināšanā starp ES dalībvalstīm[[1]](#footnote-1).

Latvija atbalsta, ka izcilības kritērijam ir jābūt Apvārsnis Eiropa programmas priekšplānā, taču tajā pašā laikā, izvērtējot Apvārsnis 2020 rezultātus var secināt, ka joprojām pastāv ievērojama atšķirība starp veco ES dalībvalstu (ES-15) un jauno ES dalībvalstu (ES-13) sekmību Apvārsnis 2020 projektu konkursos, piemēram, ES-13 valstis ir ieguvušas tikai aptuveni 2% no Eiropas Pētniecības padomes instrumenta pieejamā finansējuma. Šāda situācija, kad projekti novērtēti ar virssliekšņa vērtējumu, bet netiek finansēti noved pie neadekvāti liela iztērēta resursa projektu pieteikumu sagatavošanai, radot sajūtu, ka šim procesam nav lielas atdeves.

Latvijai ir svarīgi, ka tiek attīstīti instrumenti, kuri vērsti uz pētniecības un inovācijas plaisas samazināšanu starp jaunajām (ES-13) un vecajām (ES-15) valstīm, kas palīdzēs nodrošināt integrētu un harmonizētu izaugsmi P&I gan jaunajās (ES-13), gan vecajās (ES-15) valstīs, šādā veidā iesaistot visus, īpaši mazos, ES dalībvalstu dalībniekus, tādās maza mēroga aktivitātes, kuras ir vērstas uz pētniecības un inovāciju rezultātu izplatīšanu, kapacitātes un prasmju celšanu jaunajās ES dalībvalstīs, it īpaši tajās, kurās ir zemāki pētniecības un inovāciju rezultāti.

Vienlaikus ES dalībvalstīm ir būtiski sniegt atbalstu un ieguldījumu nacionālā, reģionālā, ES līmeņa darbībām pētniecības un inovāciju nozarēs, izmantojot dažādus instrumentus, t.sk. finansējumu.

**Pēcpusdienas sesija - Eiropas stratēģiskā ietvara attīstība sadarbībai pētniecībai un inovācijām Melnās jūras reģionā**

Jūras un okeāni ir ekosistēmas ar nozīmīgu sociālekonomisku izaugsmes potenciālu. Lai Eiropa iekļautos šajā milzīgajā potenciālā, turpmāki soļi ir nepieciešami, lai aizsargātu dabīgos ūdeņus no cilvēku radītās kaitīgās ietekmes, kā piemēram, piesārņojuma vai pārzvejas, kā arī jaunu invazīvo sugu parādīšanās. Tāpat ir nepieciešams sekmēt zinātnē balstītas politikas veidošanu, lai veicinātu inovatīvas tehnoloģijas, jūras sektoru ilgtspējīgu attīstību, kā arī sekmētu reģionālo jūras baseinu sadarbību ar uzlabotu ES atbalstu. ES varētu spēlēt būtisku lomu identificējot atbilstošākos instrumentus, lai sasniegtu šos mērķus. Jūras un okeāni, kas aptver Eiropu nav tikai ārējās robežas, bet arī jomas ar plašu un neizmantotu ekonomisko potenciālu, kas varētu tikt patstāvīgi pārvaldīts, ar būtisku ieguvumu gan iedzīvotāju labklājībai un ekonomikas stabilitātei, gan Eiropas drošībai.

Jau 1992.gadā sešas valstis no Melnās jūras baseina parakstīja “Bukarestes konvenciju par Melnās jūras aizsardzību pret piesārņojumu” uz kā pamata tika izveidota Melnās jūras stratēģiskais darbības plāns un izveidota Komisija Melnās jūras aizsardzībai pret piesārņojumu. Ievērojot to, 2019.gada 21.maijā Rumānijas prezidentūra Bukarestē organizēs ministru konferenci, kurā ir paredzēts apstiprināt Kopējo jūras programmu (*Common Maritime Agenda*), kas integrēs svarīgus komponentus no stratēģiskās pētniecības un inovāciju programmas Melnajai jūrai.

Tikai ar pētniecības un inovācijas palīdzību Zilā izaugsme (*Blue growth*) var tikt sekmēta Melnajā jūrā. Tas ir iemesls, kādēļ ir nepieciešams atbalstīt zinātnisko kopienu attīstību ar nepieciešamajiem resursiem un politisko gribu atvērt ceļu ilgtspējīgai ekonomiskai izaugsmei Melnajā jūrā.

**Diskusijas jautājumi:**

Balstoties uz augstākminēto kontekstu Rumānijas prezidentūra aicina ministrus sniegt viedokli par šādiem jautājumiem:

1. Kā stratēģiskais ietvars Melnajā jūrā var tikt turpmāk stiprināts un izmantots pētniecības un inovāciju projektu attīstībai, kas palīdzētu jūru un okeānu ilgtspējīgai attīstībai?
2. Kā visu iesaistīto pušu kopējas īpašumtiesības var tikt nodrošinātas?

**Latvijas pozīcija**

Latvija atbalsta stratēģiskā ietvara Melnajā jūrā stiprināšanu un izmantošanu pētniecības un inovāciju projektu attīstībai.

Latvija uzskata, ka līdzīgi kā Baltijas jūras pētniecības un attīstības programmā (BONUS) arī Melnās jūras reģionā ir jāveido partnerība pētniecības un inovācijas jomā, esošo formātu ietvaros[[2]](#footnote-2), kas palīdzētu labāk saprast un risināt kopējos reģiona izaicinājumus, noteiktu jaunas prioritātes sadarbībai pētniecībā un inovācijā, kā arī veicinātu sinerģijas un iespējas papildinātībai starp visām Melnās jūras reģiona valstīm un iesaistītajām pusēm.

Latvija norāda, ka visaptveroša aktivitāšu koordinēšana starp pētniecības organizācijām, kas darbojas Melnajā jūrā, ir būtiska, lai stiprinātu un sniegtu zinātniskos pierādījumos balstītu politiku, kas veicinās uz ekosistēmu orientētu pārvaldību Melnās jūras reģionā un palīdzēs izstrādāt un ieviest konkrētam mērķim piemērotus un uz ekosistēmu orientētu politiku un pārvaldības praksi.

Būtiski, ka stratēģiskais ietvars Melnajā jūrā sekmētu strukturēta un ilgtspējīga ietvara izveidi ES sadarbībai pētniecības un inovācijas jomā ar Melnās jūras valstīm, veicinot reģiona valstu līdzdalību sadarbības tīklos un kapacitātes stiprināšanu caur līdzdalību pētniecības un inovāciju projektos.

**Latvijas delegācijas sastāvs**

Delegācijas vadītājs: **Līga Lejiņa**, Izglītības un zinātnes ministrijas valsts sekretāre

Delegācijas dalībnieki: **Lauma Sīka,** Izglītības un zinātnes ministrijas nozares padomniece

Izglītības un zinātnes ministre Ilga Šuplinska

Vīza:

Valsts sekretāre Līga Lejiņa

K.Karolis 67047996

kaspars.karolis@izm.gov.lv

1. Sākotnējā Apvārsnis Eiropa regulas priekšlikumā, kuru EK publicēja 2018.gada 7.jūnijā dalības paplašināšanai bija paredzēti 2 % no programmas budžeta un līdz 2019.gada martam notika vienošanās starp Eiropas Padomi, kura piedāvāja 3% un Eiropas Parlamentu, kurš piedāvāja 4% dalības paplašināšanās sadaļai. [↑](#footnote-ref-1)
2. Ņemot vērā Latvijas nostāju 2007.gadā apstiprinātajā Nacionālajā pozīcijā Nr.1 par “Melnās jūras reģionu” [↑](#footnote-ref-2)